รัฐบาลไทย-ข่าวทำเนียบรัฐบาล-‘รมช.มนัญญา’ ส่งเสริมอาชีพเลี้ยงสัตว์ หนุนสหกรณ์การเกษตรบางมูลนากเลี้ยงแพะสร้างรายได้
วันจันทร์ที่ 25 กรกฎาคม 2565
‘รมช.มนัญญา’ ส่งเสริมอาชีพเลี้ยงสัตว์ หนุนสหกรณ์การเกษตรบางมูลนากเลี้ยงแพะสร้างรายได้
‘รมช.มนัญญา’ ส่งเสริมอาชีพเลี้ยงสัตว์ หนุนสหกรณ์การเกษตรบางมูลนากเลี้ยงแพะสร้างรายได้ แก้ไขปัญหาหนี้สินของเกษตรกรอย่างยั่งยืน
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ กล่าวภายหลังลงพื้นที่ตรวจเยี่ยมฟาร์มแพะของสมาชิกสหกรณ์การเกษตรบางมูลนาก จํากัด พร้อมด้วย นายวิศิษฐ์ ศรีสุวรรณ์ อธิบดีกรมส่งเสริมสหกรณ์ นายระพีภัทร์ จันทรศรีวงศ์ อธิบดีกรมวิชาการเกษตร นายอําพันธุ์ เวฬุตันติ อธิบดีกรมตรวจบัญชีสหกรณ์ และคณะผู้บริหารหน่วยงานสังกัดกระทรวงเกษตรและสหกรณ์ โดยมี นายธวัชชัย เลี้ยงประเสริฐ รองผู้ว่าราชการจังหวัดพิจิตร นางสาวเบ็ณยทิพย์ อ่ําดิษฐ์ ผู้จัดการสหกรณ์การเกษตรบางมูลนาก จํากัด หัวหน้าส่วนราชการ เจ้าหน้าที่ และกลุ่มสมาชิกผู้เลี้ยงแพะของสหกรณ์ฯ ให้การต้อนรับ ว่า กระทรวงเกษตรและสหกรณ์ ได้ส่งเสริมให้สหกรณ์ สมาชิกสหกรณ์ สร้างอาชีพที่มั่นคง และมีความเข้มแข็ง ซึ่งจากภาวะฝนแล้ง น้ําท่วม ภัยพิบัติต่างๆ ทําให้เกษตรกรประสบปัญหาการทําเกษตร กระทรวงเกษตรฯ จึงส่งเสริมให้เกษตรกรหันมาทําอาชีพเสริมหลังทํานา โดยบูรณาการร่วมกับหน่วยงานในสังกัด ส่งเสริมและพัฒนาอาชีพการเลี้ยงแพะสร้างรายได้ เนื่องจากแพะเนื้อเป็นที่ต้องการของตลาด ไม่เพียงพอต่อการบริโภค นับเป็นสินค้าปศุสัตว์ทางเลือกที่น่าสนใจ สามารถสร้างรายได้ให้กับเกษตรกร ปัจจุบันได้รับความนิยมเลี้ยงในทุกภูมิภาคทั่วประเทศ สําหรับการค้าและบริโภค เป็นสัตว์ที่เลี้ยงง่าย ทนทานต่อทุกสภาพภูมิอากาศใช้พื้นที่ในการเลี้ยงน้อย และให้ผลตอบแทนเร็ว
ทั้งนี้ จังหวัดพิจิตรถือเป็นแหล่งเพาะปลูกข้าวอันดับต้น ๆ ทางภาคเหนือ แต่ในพื้นที่ อ.บางมูลนาก จ.พิจิตร เกษตรกรบางส่วนสามารถทํานาได้เพียงปีละครั้ง เนื่องมาจากภาวะขาดแคลนแหล่งน้ําในการทําเกษตรกรรม ส่งผลให้เกษตรกรมีรายได้ไม่เพียงพอต่อค่าใช้จ่ายตลอดทั้งปี และก่อให้เกิดหนี้สินระยะยาว ในปี 2560 สหกรณ์ฯ จึงได้ดําเนินโครงการส่งเสริมอาชีพให้กับสมาชิกสหกรณ์ เพื่อเพิ่มรายได้ในช่วงหลังฤดูทํานา แก้ไขปัญหาหนี้สินของเกษตรกร โดยสนับสนุนเงินทุนหมุนเวียนในรูปเงินกู้แก่สมาชิกเพื่อจัดเตรียมโรงเรือน จัดหาพ่อพันธุ์แม่พันธุ์แพะ และอาหารสัตว์ รวมทั้งจัดหาตลาดให้แก่สมาชิก อีกทั้งสํานักงานสหกรณ์จังหวัดพิจิตรได้สนับสนุนเงินกู้ดอกเบี้ยต่ํา สํานักงานตรวจบัญชีสหกรณ์พิจิตรสอนแนะการทําบัญชีครัวเรือนและบัญชีต้นทุนการผลิตแก่สมาชิก และสํานักงานปศุสัตว์จังหวัดพิจิตร ให้การสนับสนุนด้านเวชภัณฑ์ การอภิบาลและการเลี้ยงดูแพะ
“กระทรวงเกษตรและสหกรณ์ให้ความสําคัญกับปัญหาความเดือดร้อนของสมาชิกสหกรณ์ โดยเฉพาะเรื่องปัญหาหนี้สิน ซึ่งทําให้สหกรณ์ไม่สามารถดําเนินงานได้อย่างเข้มแข็ง ดังนั้นการส่งเสริมอาชีพเลี้ยงแพะร่วมกับการทําการเกษตรหลักด้วย จะทําให้สามารถสร้างรายได้แก่สมาชิกอีกทางหนึ่ง เห็นได้จากเดิมสมาชิกมีภาระหนี้สินจํานวนมาก แต่เมื่อหันมาเลี้ยงแพะเป็นอาชีพเสริม ก็ส่งผลให้สมาชิกมีรายได้เพิ่มขึ้น ซึ่งนอกจากการเลี้ยงแพะเนื้อแล้ว ก็ต้องส่งเสริมการปรับปรุงพันธุ์แพะให้เป็นที่ต้องการของตลาด รวมทั้ง ส่งเสริมอาชีพอื่นๆ อาทิ การเลี้ยงแพะนม การปลูกพืชผักชนิดต่าง ๆ ซึ่งก็จะมีส่วนช่วยให้สมาชิกมีความกินดี อยู่ดีมากยิ่งขึ้น” รมช.มนัญญา กล่าว
ปัจจุบันสมาชิกต้องการขยายฟาร์ม กรมส่งเสริมสหกรณ์จึงได้สนับสนุนเงินทุนหมุนเวียนอัตราดอกเบี้ยต่ําเพื่อนํามาให้บริการแก่สมาชิกด้วย ซึ่งการส่งเสริมอาชีพเสริมการเลี้ยงแพะมีฟาร์มแพะเข้าร่วม 28 ฟาร์ม ประกอบด้วย สมาชิกของสหกรณ์ จํานวน 23 ฟาร์ม และเกษตรกรเครือข่ายของสหกรณ์ จํานวน 5 ฟาร์ม ปัจจุบันมีสมาชิกผู้เลี้ยงแพะ จํานวน 28 คน มีแพะเลี้ยงรวม 1,774 ตัว
โอกาสนี้ รัฐมนตรีช่วยว่าการกระทรวงเกษตรและสหกรณ์ ได้มอบเครื่องเวชภัณฑ์พันธุ์หญ้าเลี้ยงสัตว์ แก่สมาชิกสหกรณ์ที่เข้าร่วมโครงการ ตลอดจนได้ให้อาหารแพะของสมาชิกสหกรณ์ พร้อมพบปะและให้กําลังใจ สมาชิกผู้เลี้ยงแพะของสหกรณ์ ณ บ้านโพธิ์แดน ตําบลบางไผ่ อําเภอบางมูลนาก จังหวัดพิจิตร